钦定古今图书集成/方舆汇编/职方典/第1253卷 > 《回棹》前人
## 钦定古今图书集成/方舆汇编/职方典/第1253卷 > 《回棹》前人

宿昔试安命，自私犹畏天。劳生系一物，为客费多年。
衡岳江湖大，蒸池疫疠偏。散材婴薄俗，有迹负前贤。
巾拂那关眼，缾罍易满船。火云兹垢腻，冻雨裛沉绵。
强飰莼添滑，端居茗续煎。清思汉水上，凉忆岘山巅。
顺浪翻堪倚，回帆又省牵。吾家碑不昧，王氏井依然。
几杖将衰齿，茅茨寄短椽。灌园曾取适，游寺可终焉。
‘遂性同渔父，成名异鲁连。篙师烦尔送，朱夏及寒泉’。